Hausawan Akwa Ibom sun nemi Buhari ya maida hankali kan harkok
Hausawan Akwa Ibom sun nemi Buhari ya maida hankali kan harkokin ilimi da lafiya
By Bashir Yahuza Malumfashi da Iniabasi Umo | Publish Date: Jun 8 2018 2:00AM
Al’ummar Hausawa da ke zaune a Jihar Akwa Ibom sun bukaci Shugaba Muhammadu Buhari da ya maida hankali wajen bunkasa harkokin ilimi, kiwon lafiya da kuma sufuri a kasar nan.
Shugaban al’ummar ta Hausawa a jihar, Alhaji Hassan Sadauki ya bayyana cewa, mayar da hankali ga bunksa wadannan muhimman sassa uku zai bunkasa tattalin arzikin kasar. Ya bayyana haka ne a yayin da yake tattaunawa da wakilinmu a Uyo. Ya kara da cewa Gwamnatin Shugaba Buhari tana fuskantar kalubale babba, domin irin yadda aka lalata kasar, akwai bukatar jajircewa wajen kawo gyara, musamman yaki da almundahana. Ya ce ya zuwa yanzu, Shugaba Buhari ya yi kokari, musamman yadda ya ceto kasar nan daga hannun barayin dukiyar gwamnati da suka durkusar da ita a baya.
Ya ce Buhari shugaba ne mai gaskiya da amana, don haka su al’ummar Hausawa mazauna Jihar Akwa Ibom suna goyon bayansa, musamman ma idan zai sake tsayawa takara a 2019, za su mara masa baya. “Zan bukaci Shugaban ya maida hankali wajen bunkasa harkokin kiwon lafiya da ilimi da kuma harkar sufuri, musamman ma bangaren samar da hanyoyin jirgin kasa. Da a ce muna da hanyoyin jirgin kasa, harkar sufuri za ta yi sauki da araha kuma hakan zai bunkasa tattalin arzikin kasa.
“Babu wata kasa da za ta ci gaba, alhali tana fuskantar mummunar sata daga shugabanninta. Ya zama dole mu sadaukar da kanmu. Duk kasashen da muka gani a yau suna bunkasa, sai da suka yi watsi da gurbatattun shugabanninsu, kafin su samu nasara. Gwamnatin Buhari tana cikin kalubale, musamman saboda yadda al’amura suka gurbace a gwamnatocin baya. Ya yi kokari musamman yadda ya kwato wasu kudade da aka sace, don haka idan har ya nuna kudurinsa na sake tsayawa takara, a ba shi dama da hadin kai,” inji shi.